คืบไปอีกขั้น! ครม.เห็นชอบเซ็น MOC รถไฟไทย-จีน 2 เส้นทาง
คืบไปอีกขั้น! ครม.เห็นชอบเซ็น MOC รถไฟไทย-จีน 2 เส้นทาง
7 ธ.ค. 2559

พ.อ.อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้(7ธ.ค.)เห็นชอบร่างบันทึกความร่วมมือระหว่างรัฐบาลแห่งราชอาณาจักรไทย และ รัฐบาลแห่งสาธารณรัฐประชาชนจีนว่าด้วยการกระชับความร่วมมือในการพัฒนาโครงสร้างพื้นฐานรถไฟใต้กรอบยุทธศาสตร์การพัฒนาโครงสร้างพื้นฐานการคมนาคมขนส่งของไทย พ.ศ.2558-2565
สืบเนื่องจากเมื่อวันที่ 23 สิงหาคม 2559 ครม.ได้เห็นชอบร่างกรอบความร่วมมือไทยกับจีนว่าด้วยการกระชับความร่วมมือในการพัฒนาโครงสร้างพื้นฐานรถไฟ และต่อมาได้ลงนามในกรอบความร่วมมือดังกล่าวในการประชุมคณะกรรมการเพื่อความร่วมมือด้านด้านรถไฟระหว่างไทย-จีนครั้งที่ 13 เมื่อวันที่ 14 สิงหาคม
ต่อมาเมื่อวันที่ 30 พฤศจิกายน ทั้งสองฝ่ายก็ได้มีการเห็นชอบร่างบันทึกความร่วมมือระหว่างประเทศทั้งสองว่าจะมีการพัฒนาโครงสร้างพื้นฐานรถไฟ วัตถุประสงค์ของความร่วมมือนี้คือเพื่อยืนยันและสร้างความมั่นใจในความร่วมมือที่จะดำเนินการสร้างโครงการรถไฟเส้นทางกรุงเทพฯ-นครราชสีมา และ นครราชสีมา-หนองคาย โดยที่จะพยายามเริ่มการก่อสร้างโครงการรถไฟเส้นทางกรุงเทพฯ-นครราชสีมา ในต้นปี 2560 และจะเตรียมรายละเอียดของโครงการรถไฟเส้นทางนครราชสีมา-หนองคาย อย่างต่อเนื่องเป็นลำดับต่อไป
โดยทั้งสองฝ่ายได้เห็นชอบที่จะดำเนินการตามขั้นตอนภายในเพื่อให้สามารถลงนามบันทึกความร่วมมือได้ในการประชุมคณะกรรมการร่วมว่าด้วยการค้าการลงทุนและความร่วมมือทางเศรษฐกิจระหว่างไทย-จีน ซึ่งมีกำหนดจัดขึ้นในวันที่ 9 ธ.ค.ที่มีนายสมคิด จาตุศรีพิทักษ์ รองนายกรัฐมนตรี เดินทางไปร่วมประชุมด้วย
สำหรับสาระสำคัญของบันทึกความร่วมมือนี้คือ ทั้งสองฝ่ายเห็นชอบร่วมกันว่า ความร่วมมือดังกล่าวจะเป็นรถไฟขนาดทางมาตรฐานสายแรกของประเทศไทย มี 2 เส้นทางคือ เส้นทางที่ 1 หนองคาย-นครราชสีมา-แก่งคอย-ท่าเรือมาบตาพุด เส้นทางที่ 2 คือ แก่งคอย-กรุงเทพฯ
โดยจะดำเนินการแบ่งเป็น 4 ช่วง คือ ช่วงที่ 1 กรุงเทพฯ-แก่งคอย ช่วงที่ 2 แก่งคอย-ท่าเรือมาบตาพุด ช่วงที่ 3 แก่งคอย-นครราชสีมา และช่วงที่ 4 นครราชสีมา-หนองคาย โดยทั้งสองฝ่ายยืนยันความร่วมมือที่จะดำเนินการรถไฟเส้นทางกรุงเทพฯ-หนองคาย โดยจะเริ่มเส้นทางอันดับแรกคือเส้นทางกรุงเทพฯ-นครราชสีมา และเส้นทางที่จะลงมือเป็นลำดับที่ 2 คือ เส้นทางนครราชสีมา-หนองคาย ซึ่งจะมีการหารือทันทีหลังการลงนามในครั้งนี้
                